Бочку Міхаіл Кукса ўжо можа зрабіць з заплюшчанымі вачыма, таму ён, ад прыроды чалавек творчы, ідзе далей. На драўляную калысачку, быццам лялечную, натхніла дзеда ўнучка Сафійка, ёй месяц ад нараджэння. Ідэі аўтарскіх работ Міхалыч чэрпае з жыцця. Распавядае, што неяк паміж сваякамі чорная кошка прабегла. І ён прыдумаў спосаб, каб памірыць іх. Запрасіў у госці блізкіх людзей і пасадзіў за стол побач. Даў у рукі лыжку драўляную з доўгай ручкай, якую зрабіў дзеля такога выпадку, і папрасіў з яе дапамогай з міскі ежу пакаштаваць. Госці зачэрпваць зачэрпвалі, а пакаштаваць ніяк не атрымлівалася — ручка толькі да суседняга рота дастае. Радня задумку гасціннага гаспадара ўмомант разгадала. Пасмяяліся, адзін аднаго накармілі і памірыліся.